कक्राझार जिल्ला बड’लेण्ड फरायसा आफादनि आफादगिरि देरहासाद ब्रह्मनि आफादगिरिनि मासि सामलायनायाव खुंफुंनाय फरायसाफोरजों सावरायलायनाय हाबाफारियाव मेल बेखेवगिरि आलासि महरै बाहागो लानानै बि टि सि नि बारग’ लेङाइ गाहाइ मावफुंगिरि सोद्रोमा खाम्फा बरगयारीया बुङोदि बि टि सिनि ओन्सोलाव जाखांफु फरायसा-लाइमोनफोरा आथिखालाव गोबांथार खामानि मावनो हायो। बिनि थाखाय बि टि सि ओनसोलाव बि पि एफ दोलोआ बिथांखि लागोन होन्नानै बरगयारीया फोरमायो। बे हाबाफारियावनो डः अनजालि प्रभा दैमारिआ फरायसाफोरखौ थांखिनानै बुङोदि, फरायसाफोरा इयुननि साफा-साफा गोग्गो दैदेनगिरि सिमां थायो। बेफोर सिमांफोरखौ मोगथाङाव जाफुंसार होनो थाखाय मोजां खुंथाइ, मोजां सोरखार आरो गोजोन थासारिनि गोनांथि दङ। बिनि थाखाय जेब्लाबो ओनसोलनि बिदा-फंबाय बिब’-बिनानावजों अनलायनानै थानांगौ। आरो हाबाफारि मावफुंनायाव मदत खालामनांगौ होन्नानै बुङो।